UREDBA EVROPSKEGA PARLAMENTA IN SVETA o vzpostavitvi okvirnega programa za raziskave in inovacije Obzorje Evropa ter o določitvi pravil za sodelovanje in razširjanje njegovih rezultatov SKLEP EVROPSKEGA PARLAMENTA IN SVETA o vzpostavitvi posebnega programa za izvajanje okvirnega programa za raziskave in inovacije Obzorje Evropa UREDBA SVETA o vzpostavitvi Programa za raziskave in usposabljanje Evropske skupnosti za atomsko energijo za obdobje 2021–2025, ki dopolnjuje okvirni program za raziskave in inovacije Obzorje Evropa

Obzorje Evropa

Posvetovanje z zainteresiranimi stranmi

Povzetek poročila

1.Uvod

Ta dokument povzema odgovore, predložene v okviru javnega posvetovanja o prihodnjih skladih EU na področju naložb, raziskav in inovacij, MSP in enotnega trga, ki je potekalo od januarja do marca 2018, ter druge povratne informacije zainteresiranih strani. Analize so prispevale k oblikovanju predloga Komisije za prihodnji okvirni program Obzorje Evropa, ki je bil sprejet junija 2018.

Posvetovanje z zainteresiranimi stranmi je bilo namenjeno zbiranju mnenj zainteresiranih državljanov in zainteresiranih strani o zasnovi programa EU za raziskave in inovacije Obzorje Evropa za obdobje po letu 2020. Med pripravami na posvetovanje je Komisija izvedla sestavila seznam ključnih zainteresiranih strani, ki zajemajo organizacije v EU in krovne organizacije ter institucije, dejavne na tem področju. Za prilagajanje različnim potrebam po informacijah so posvetovalne dejavnosti vključevale tudi konference zainteresiranih strani, prireditve, ciljno usmerjene delavnice, strokovne skupine, spletno javno posvetovanje in analizo dokumentov o stališčih, predloženih Evropski komisiji. Prispevki zainteresiranih strani so bili analizirani tako s kvalitativnimi kot kvantitativnimi metodami.

2.Rezultati posvetovanja z zainteresiranimi stranmi

2.1.Javno posvetovanje o skladih EU na področju naložb, raziskav in inovacij, MSP in enotnega trga

V vprašalniku so bila zaprta in odprta vprašanja o izzivih politike, subsidiarnosti in dodani vrednosti EU, ciljih programov in ovirah, ki jih je treba premagati na poti do njih, možnostih za poenostavitev in sinergijah med programi. Zainteresirane strani so lahko predložile tudi dokumente o stališču. Predloženih je bilo več kot 4 000 odgovorov, 94 % anketirancev pa je v njih navedlo podporo EU za raziskave in inovacije. Za te anketirance je bila opravljena nadaljnja analiza, navedena v nadaljevanju.

Skoraj polovica anketirancev (46 %) je odgovorila kot posamezniki, sledijo pa jim predstavniki podjetij in industrije (17 %) ter univerze (14 %). 93 % anketirancev je bilo iz držav članic EU, 5 % iz pridruženih držav in 1 % iz tretjih držav. Anketiranci so bili iz 70 različnih držav. Večina jih je bila iz Španije, sledijo pa ji Nemčija, Italija, Francija in Belgija.

Približno 90 % (3 414) anketirancev je navedlo, da imajo izkušnje s programom Obzorje 2020. Osebe, ki so imele izkušnje z Obzorjem 2020, so sodelovale tudi z evropskimi strukturnimi in investicijskimi skladi (22 %), zdravstvenim programom EU (9 %) ter programom za konkurenčnost MSP in podjetja (8 %).

Komisija je ugotovila številne izzive politike, ki bi jih lahko reševali programi na področju naložb, raziskav in inovacij, MSP in enotnega trga. Anketiranci so menili, da so med temi izzivi najpomembnejši:

§„spodbujanje raziskav in inovacij v EU“: 97 % anketirancev meni, da je to zelo ali precej pomemben izziv politike.

§„podpora izobraževanju, znanjem in spretnostim ter usposabljanju“: 93 % anketirancev meni, da je to zelo ali precej pomemben izziv politike.